อย. เตือน อย่าทำตามไวรัลคลิปนำคลอรีนผงผสมน้ำอาบ ย้ำไม่ทำให้ขาวแต่อาจเกิดผิวหนังไหม้แทน
เภสัชกรหญิงสุภัทรา บุญเสริม ผู้ทรงคุณวุฒิด้านมาตรฐานผลิตภัณฑ์ด้านสาธารณสุข รักษาราชการแทนรองเลขาธิการคณะกรรมการอาหารและยา เปิดเผยว่า จากกรณีที่มีการแชร์คลิปวีดิโอบนโลกออนไลน์ที่นำสารละลายสีม่วงใส่ลงไปในน้ำและใส่ผงคลอรีนตามทำให้น้ำสีม่วงกลายเป็นน้ำใส พร้อมข้อความบรรยายให้ผู้ดูคลิปดังกล่าวเข้าใจว่า ถ้าอาบน้ำดังกล่าวแล้วผิวจะขาวใส นั้น สำนักงานคณะกรรมการอาหารและยา (อย.) ขอเตือนว่า อย่าลอกเลียนแบบการกระทำดังกล่าว เพราะเป็นการใช้ผิดวัตถุประสงค์ เพราะผงคลอรีนเป็นสารเคมีที่ถูกนำมาใช้ในผลิตภัณฑ์ฆ่าเชื้อโรคบนพื้น ฝาผนัง วัสดุ อุปกรณ์ หรือฆ่าเชื้อในสระว่ายน้ำ จัดเป็นวัตถุอันตรายที่มีฤทธิ์กัดกร่อน การนำไปใช้กับร่างกายมนุษย์โดยตรงจะก่อให้เกิดอันตราย หากสัมผัสผิวหนังในปริมาณมากจะทำให้ผิวหนังไหม้อย่างรุนแรง ผิวเสียถาวร หรือผิวหนังอักเสบได้ ระคายเคืองดวงตาและระบบทางเดินหายใจ การใช้คลอรีนผสมน้ำเพื่อแช่ หรืออาบนั้น แม้จะใช้ในปริมาณน้อย แต่เมื่อผิวหนังสัมผัสกับคลอรีนก็อาจระคายเคืองได้ คลอรีนจึงถูกห้ามใช้เป็นส่วนผสมในสบู่หรือเครื่องสำอางอื่นๆ ซึ่งสารคลอรีนที่ขายในท้องตลาดมักมีความเข้มข้นสูง ดังนั้น ผู้ใช้ต้องสวมถุงมือยาง สวมหน้ากาก เพื่อป้องกันการรับสัมผัส ปฏิบัติตามคำแนะนำที่ระบุบนฉลากอย่างเคร่งครัด ทั้งวิธีการเจือจาง การนำไปใช้ คำเตือนและความเป็นอันตรายซึ่งจะแสดงด้วยรูปสัญลักษณ์ เมื่อใช้เสร็จแล้วต้องล้างมือให้สะอาดหลังจากใช้งานเสร็จแล้วทุกครั้งเพื่อความปลอดภัย หากพบเห็นการโฆษณาโอ้อวดเกินจริงหรือผลิตภัณฑ์ที่สงสัยว่าจะผิดกฎหมายขอให้ขอให้แจ้งเบาะแสมาที่สายด่วน อย. 1556